
Р Е Ш Е Н И Е
№ РС-791-21-093
Днес, 24.11.2021 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева


У С Т А Н О В И:

Производството е по реда на чл.71, ал.1 от Закона за противодействие на корупцията и за отнемане на незаконно придобитото имущество и е образувано въз основа на Решение за образуване на производство за конфликт на интереси № КИ-169/06.10.2021г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-791/23.09.2021г. 
Сигналът е подаден против Денчо Бояджиев – кмет на Община Р. и Елка Неделчева – общински съветник в Общински съвет Р.
В сигнала се съдържат твърдения за това, че Елка Неделчева, общински съветник в Общински съвет Р. и С.В., директор на ОП „Ученическо и столово хранене и почивно дело“, са свързани лица – съпрузи. С.В. е назначен за директор на ОП „Ученическо и столово хранене и почивно дело“ от кмета на Община Р. - Денчо Бояджиев, който е негов работодател. Твърди се, че Елка Неделчева гласува „ЗА“ одобрение на Бюджет 2020 и Бюджет 2021 на Община Р., който е внесен от кмета на общината и който включва възнаграждението на съпруга й С.В. Същата не е декларирала частен интерес и не е попълнила декларация изрично, за да се отведе от гласуване при тези две решения. Твърди се още, че С.В. е назначен в резултат на конкурс, комисията по който е определена от кмета на Община Р. и е получила указания как да работи, като първоначално Н. е назначен без конкурс и подбор, независимо от липсата на подходящо образование за профила на общинското предприятие.
	С оглед твърденията в сигнала, Комисията е изискала и събрала следните доказателства: писмо вх. № ЦУ01-22566#2/29.10.2021г. на КПКОНПИ с приложен клетвен лист и удостоверение за избора на Денчо Бояджиев от 11.11.2019г., клетвен лист и удостоверение за избора на Елка Неделчева от 11.11.2019г., Правилник за организацията и дейността на Общинско предприятие „Ученическо и столово хранене и почивно дело“, град Р., докладна записка №38 от Денчо Бояджиев – кмет на Община Р., относно приемане на проекта на бюджет на Община Р. за 2020г., Решение №31 от 11.02.2020г. на Общински съвет Р., ведно с всички приложения, протокола от заседанието на което е приет бюджета на Община Р. за 2020г., както и списък с поименно гласувалите общински съветници, Протоколи от заседания на Постоянните комисии към Общински съвет Р. на които е обсъждана и подкрепена докладна записка от Денчо Бояджиев – кмет на Община Р., относно приемане на проекта на бюджет на Община Р. за 2020г., Докладна записка №58 от Денчо Бояджиев – кмет на Община Р., относно приемане на проекта на бюджет на Община Р. за 2021г., Решение №234 от 02.03.2021г. на Общински съвет Р., ведно с всички приложения, протокола от заседанието на което е обсъждана и приета докладна записка от Денчо Бояджиев – кмет на Община Р., относно приемане на решение за проект на бюджета на Община Р. за 2021г., както и списък с поименно гласувалите общински съветници, Протоколи от заседания на Постоянните комисии към Общински съвет Р. на които е обсъждана и подкрепена докладна записка от Денчо Бояджиев – кмет на Община Р., относно приемане на решение за проект на бюджета на Община Р. за 2021г.; писмо вх. № ЦУ01-22566#4/05.11.2021г. на КПКОНПИ с приложени протоколи от заседания на постоянните комисии към Общински съвет Р.; писмо вх. № ЦУ01-22566#6/09.11.2021г. на КПКОНПИ с приложен трудов договор №3/09.01.2020г. и Вътрешни правила за работната заплата в Община Р. и Заповед №766/29.06.2020г. за утвърждаването им.
	Служебно е направена справка в Търговския регистър и Регистър на юридическите лица с нестопанска цел (ТРРЮЛНЦ), Имотен регистър, НБД „Население“ и интернет страницата на Община Р..

След като обсъди събраните в хода на административното производство доказателства, комисията установи следното от фактическа страна:
Денчо Бояджиев е избран за кмет на Община Р. за мандат 2019г. – 2023г., видно от Решение №187-МИ от 04.11.2019 г. на ОИК Р. Същият е положил клетва като кмет на 11.11.2019г., видно от приложения клетвен лист. 
Елка Неделчева е избрана за общински съветник за мандат 2019г. – 2023г. в Общински съвет Р., видно от Решение № 141-МИ от 28.10.2019г. на ОИК Р. Същата е положила клетва на 11.11.2019г., видно от приложения клетвен лист. Член е на Постоянната комисия по бюджет, финанси и икономическа политика, както и член и зам. – председател на Постоянната комисия по устройство и развитие на територията, транспорт на Общината.
От направена справка в НБД „Население“ е видно, че Елка Неделчева има сключен граждански брак със С.В.
От направената справка в НБД „Население“ за съпруга и родствени връзки за роднини по права линия, по съребрена линия – до четвърта степен, включително и по сватовство – до втора степен, се установи, че Денчо Бояджиев няма родствена връзка със С.В. От направена справка в Търговския регистър и РЮЛНЦ не се установи, Денчо Бояджиев и С.В. да са съдружници в търговско дружество. От справка, извършена в Имотен регистър не се установиха налични вписвания, отбелязвания и заличавания по отношение на извършена сделка между Денчо Бояджиев и С.В.
На 09.01.2020г., на основание чл.68, ал.1, т.4 от Кодекса на труда и молба с вх. №94-00-27/08.01.2020г. се сключва трудов договор № 3/09.01.2020г. между Община Р., представлявана от Денчо Бояджиев – кмет на Община Р., като работодател и С.В., като служител. Съгласно цитирания трудов договор работодателят възлага и служителят приема да изпълнява длъжността „директор“, считано 10.01.2020г., за времето, докато длъжността бъде заета въз основа на конкурс. Видно от писмо с вх. № ЦУ01-22566#6/09.11.2021г. на КПКОНПИ към настоящия момент не е провеждан конкурс за избор на длъжността „директор“ на ОП „Ученическо и столово хранене и почивно дело“ град Р.
На 23.01.2020г. кметът на Община Р. внася за разглеждане докладна записка с вх. №38/23.01.2020г. на Общински съвет Р. относно приемане на проекта на бюджет за 2020г. на Община Р.. Видно от протокол №2/31.01.2020г. от заседание на Постоянната комисия по бюджет, финанси и икономическа политика докладна записка с вх. №38/23.01.2020г. на Общински съвет Р. относно приемане на проекта на бюджет за 2020г. на Община Р. е разгледана и подкрепена с 5 гласа „за“, „против“ няма и „въздържали се“ – 2. Елка Неделчева присъства на заседанието. На 04.02.2020г. по протокол №3 от проведено заключително заседание на ПК по бюджет, финанси и икономическа политика докладна записка с вх. №38/23.01.2020г. на Общински съвет Р. не е подкрепена, тъй като в полза на последната 3 гласа са „за“, 2 гласа са „против“ и 1 глас е „въздържал се“. Видно от протокол №3/04.02.2020г. Елка Неделчева отсъства от заседанието.
На заседание на Общински съвет Р. по Протокол №5 от 11.02.2020г. по дневния ред е разгледана докладна записка с вх. №38/23.01.2020г. на Общински съвет Р. относно приемане на проекта на бюджет за 2020г. на Община Р. Елка Неделчева е гласувала "за" приемането на Решение №31, с което е приет бюджета на Община Р. за 2020г., в това число са приети план-сметките и числеността на общинските предприятия, измежду които и ОП „Ученическо столово хранене и почивно дело“ /приложение №4.1/ и са определени числеността и месечният размер на средствата за възнаграждения на работещите в бюджетните звена /приложение №9/.
На 15.02.2021г. кметът на Община Р. внася за разглеждане докладна записка с вх. №58/15.02.2021г. на Общински съвет Р. относно приемане на проекта на бюджет за 2021г. на Община Р. Видно от протокол №14/22.02.2021г. от съвместно заседание на Постоянната комисия по бюджет, финанси и икономическа политика и Постоянната комисия по култура, културно-историческо наследство и духовни ценности, докладна записка с вх. №58/15.02.2021г. на Общински съвет Р. относно приемане на проекта на бюджет за 2021г. на Община Р. е разгледана и подкрепена с 5 гласа „за“, „против“ няма и „въздържали се“ – няма. Елка Неделчева отсъства от заседанието. На 23.02.2021г. по протокол №15 от проведено заключително заседание на ПК по бюджет, финанси и икономическа политика докладна записка с вх. №58/15.02.2021г. на Общински съвет Р. е подкрепена с 4 гласа „за“, „против“ няма и „въздържали се“ няма. Видно от протокол №15/23.02.2021г. Елка Неделчева отсъства от заседанието. На 23.02.2021г. по протокол №14 от проведено съвместно заседание на ПК по устройство и развитие на територията, транспорт на Общината и ПК по социална политика, трудова заетост и здравеопазване по отношение на докладна записка с вх. №58/15.02.2021г. на Общински съвет Р. не е взето решение, а е изразено само становище поради липса на кворум на постоянната комисия. Видно от протокол №14/23.02.2021г. Елка Неделчева отсъства от заседанието.
На заседание на Общински съвет Р. по Протокол №19 от проведено заседание на 02.03.2021 г. по дневния ред е разгледана докладна записка с вх. №58/15.02.2021г. на Общински съвет Р. относно приемане на проекта на бюджет за 2021г. на Община Р. Елка Неделчева е гласувала "за" приемането на Решение №234, с което е приет бюджета на Община Р. за 2021г., в това число са приети план-сметките и числеността на общинските предприятия, измежду които и ОП „Ученическо столово хранене и почивно дело“ /приложение №4.1/ и са определени числеността и месечния размер на средствата за възнаграждения на работещите в бюджетните звена /приложение №9/.

Въз основа на така изяснената фактическа обстановка, комисията установи следното от правна страна:
За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на кмет, Денчо Бояджиев е лице, заемащо висша публична длъжност по чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
В качеството си на общински съветник, Елка Неделчева е лице, заемащо висша публична длъжност по чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес - негов или на свързано с него лице. 
Съгласно Закона за местното самоуправление и местната администрация, орган на изпълнителната власт в общината е кметът на Общината. Кметът на общината организира изпълнението на общинския бюджет.
Общинско предприятие /ОП/ „Ученическо столово хранене и почивно дело“ е създадено с Решение №416/25.02.2002г. на Общински съвет Р. като предприятие на приходно-разходна бюджетна сметка. ОП „Ученическо столово хранене и почивно дело“ не е юридическо лице и осъществява дейността си от свое име за сметка на Общината. Същото е второстепенен разпоредител с бюджетни кредити. Щатното разписание на ОП „Ученическо столово хранене и почивно дело“ се утвърждава ежегодно от кмета на Община Р. Управлението на предприятието се осъществяа от директор, назначен от кмета на Общината с индивидуален трудов договор, след провеждането на конкурс при условия и ред, определени от него със следните права и отговорности – организира и отговаря за цялостната дейност на предприятието, съставя правилник за вътрешния ред и Вътрешни правила за организация на работна заплата, организира контрола върху финансово-счетоводната дисциплина и използуването на материалите и паричните активи, урежда трудово-правните отношения с членовете на колектива и се разпорежда с предоставените на предприятието имоти и вещи спазвайки изискванията на Наредба № 2 и Наредба № 3 на Общински съвет Р.
Съгласно чл.33, ал.1 от Закона за местното самоуправление и местната администрация (ЗМСМА), общинският съветник има право: да бъде избиран в състава на постоянни и временни комисии на съвета; да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения; да участва в обсъждането и решаването на всички въпроси от компетентността на съвета; да отправя питания към кмета. Общинският съвет е органът, който приема и изменя годишния бюджет на общината, осъществява контрола и приема отчета за изпълнението му, съгласно чл.21, ал.1, т.6 от ЗМСМА.
По отношение на С.В., Денчо Бояджиев, в качеството си на кмет, е упражнил правомощия по служба като е подписал трудов договор №3/09.01.2020г., съгласно който Неделчев е назначен на длъжността „директор“ на ОП „Ученическо столово хранене и почивно дело“. Цитираният договор е срочен – „за работа на длъжност, която се заема с конкурс - за времето, докато бъде заета въз основа на конкурс“. Видно от писмо с вх. № ЦУ01-22566#6/09.11.2021г. на КПКОНПИ към настоящия момент не е провеждан конкурс за избор на длъжността „директор“ на ОП „Ученическо и столово хранене и почивно дело“ град Р. В качеството си на кмет, Денчо Бояджиев е упражнил правомощия по служба като е внесъл за разглеждане и гласуване докладна записка с вх. №38/23.01.2020г. на Общински съвет Р. относно приемане на проекта на бюджет за 2020г. на Община Р. и докладна записка с вх. №58/15.02.2021г. на Общински съвет Р. относно приемане на проекта на бюджет за 2021г. на Община Р.
Въпреки, че няма твърдения за роднински връзки, след извършена проверка в НБД „Население“ се установи, че липсват такива между С.В. и Денчо Бояджиев и в тази връзка не е налице свързаност по смисъла на §1, т.15, б. „а“ ДР на ЗПКОНПИ. От справка в Търговския регистър и РЮЛНЦ не се установи С.В. и Денчо Бояджиев да са съдружници в търговско дружество. Не се установи да са извършвани имотни сделки между Денчо Бояджиев и С.В., поради липса на налични вписвания, отбелязвания и заличавания в Имотния регистър. С оглед изложеното не следва да се обоснове икономическа зависимост между двамата, поради което следва да се направи извода, че липсва свързаност и по смисъла на §1, т.15, б. „б“ ДР на ЗПКОНПИ на това основание. Липсата на свързаност между С.В. и Денчо Бояджиев, предопределя и липсата на частен интерес на лицето, заемащо висша публична длъжност или на свързано с него лице по смисъла §1, т.15 от ДР на ЗПКОНПИ, във връзка с подписването на трудов договор №3/09.01.2020г. и внасянето за разглеждане и гласуване на докладна записка с вх. №38/23.01.2020г. и докладна записка с вх. №58/15.02.2021г.на Общински съвет Р. относно приемане на проекта на бюджет 2020г., съответно на бюджет 2021г. на Община Р.
Горното налага извода, че по отношение на Денчо Бояджиев, в качеството му на кмет на Община Р. липсва един от елементите на състава на конфликт на интереси по чл.52 от ЗПКОНПИ, а именно частен интерес. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
От събраните по преписката доказателства се установи, че на 31.01.2020г. Елка Неделчева присъства на заседание на Постоянната комисия по бюджет, финанси и икономическа политика, на което е подкрепена докладна записка с вх. №38/23.01.2020г. на Общински съвет Р. относно приемане на проекта на бюджет за 2020г. на Община Р.
На заседание на Общински съвет Р., проведено на 11.02.2020г., е прието Решение №31, с което е приет бюджета на Община Р. за 2020г., в това число са приети план-сметките и числеността на общинските предприятия, измежду които и ОП „Ученическо столово хранене и почивно дело“ /приложение №4.1/ и са определени числеността и месечния размер на средствата за възнаграждения на работещите в бюджетните звена /приложение №9/. Видно от представения списък с поименното гласуване на общинските съветници Елка Неделчева е гласувала "за".
На проведеното от Общински съвет Р. заседание на 02.03.2021г. е прието Решение №234, с което е приет бюджета на Община Р. за 2021г., в това число са приети план-сметките и числеността на общинските предприятия, измежду които и ОП „Ученическо столово хранене и почивно дело“ /приложение №4.1/ и са определени числеността и месечния размер на средствата за възнаграждения на работещите в бюджетните звена /приложение №9/. Видно от представения списък с поименното гласуване на общинските съветници Елка Неделчева е гласувала "за".
От горното следва, че като общински съветник и лице, заемащо висша публична длъжност по чл.6, ал.1, т.32 от ЗПКОНПИ, Елка Неделчева е упражнила свои правомощия по служба, участвайки в заседание на Постоянната комисия по бюджет, финанси и икономическа политика на 31.01.2020г. и гласувайки "за" приемане на бюджета на Община Р. за 2020г. и 2021г., съответно на 11.02.2020г. и 02.03.2021г.
С приетата разпоредба на чл.37, ал.2 от ЗМСМА, обн. в ДВ, бр.70 от 2020г., в сила от 07.08.2020г., законодателят е приел, че за общинския съветник не е налице конфликт на интереси при участие в подготовката, обсъждането и приемането на бюджета на общината. По този начин законодателят по категоричен начин е изключил наличието на нарушение, съставляващо конфликт на интереси по отношение на общинските съветници във връзка с упражнените от тях правомощия, свързани с гласуването на бюджета на общината.
Горното е основание Комисията да приеме, че при упражняване на правомощията по служба, свързани с участието й в заседание на Постоянната комисия по бюджет, финанси и икономическа политика към Общински съвет Р. на 31.01.2020г., на което е разгледана и подкрепена докладна записка с вх. №38/23.01.2020г. на Общински съвет Р. относно приемане на проекта на бюджет за 2020г., както и с гласуване за приемането на бюджета на Община Р. за 2020г. и 2021г., по отношение на Елка Неделчева, в качеството й на общински съветник в Общински съвет Р., не е налице нарушение по чл.52 от ЗПКОНПИ.
Видно от събраните по преписката доказателства се установява, че Елка Неделчева не е присъствала на проведено заключително заседание на Постоянната комисия по бюджет, финанси и икономическа политика на 04.02.2020г., на което докладна записка с вх. №38/23.01.2020г. на Общински съвет Р. относно приемане на проекта на бюджет за 2020г. на Община Р. не е подкрепена. Елка Неделчева е отсъствала и от съвместно заседание на Постоянната комисия по бюджет, финанси и икономическа политика и Постоянната комисия по култура, културно-историческо наследство и духовни ценности на 22.02.2021г., заключително заседание на Постоянната комисия по бюджет, финанси и икономическа политика на 23.02.2021г. и съвместно заседание на Постоянната комисия по устройство и развитие на територията, транспорт на Общината и Постоянната комисия по социална политика, трудова заетост и здравеопазване на 23.02.2021г., в чийто заседания е разгледана и подкрепена докладна записка с вх. №58/15.02.2021г.на Общински съвет Р. относно приемане на проекта на бюджет за 2021г. на Община Р..
Предвид изложеното, се налага извода, че е налице един от елементите на състава на конфликт на интереси по чл.52 от ЗПКОНПИ, а именно: лице, заемащо висша публична длъжност. Липсват обаче останалите елементи – упражнено правомощие и частен интерес, който би могъл да повлияе върху безпристрастното и обективно изпълнение на правомощията по служба от страна на Елка Неделчева. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.

Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и ал.2 от ЗПКОНПИ и чл. 37, ал. 2 от ЗМСМА,

РЕШИ:
НЕ УСТАНОВЯВА конфликт на интереси по отношение на Денчо Бояджиев с ЕГН ***, в качеството му на кмет на Община Р. и лице, заемащо висша публична длъжност по чл.6, ал.1, т.32 от ЗПКОНПИ, във връзка с подписване на трудов договор №3/09.01.2020г., и внасянето за разглеждане и гласуване на докладна записка с вх. №38/23.01.2020г. и докладна записка с вх. №58/15.02.2021г. на Общински съвет Р. относно приемане на проекта на бюджет за 2020г. съответно за 2021г. на Община Р., поради липса на частен интерес - негов или на свързано с него лице по смисъла на §1, т.15 от ДР на ЗПКОНПИ.

НЕ УСТАНОВЯВА конфликт на интереси по отношение на Елка Неделчева с ЕГН ***, в качеството й на общински съветник в Общински съвет Р. и лице, заемащо висша публична длъжност по чл.6, ал.1, т.32 от ЗПКОНПИ, за това, че на 31.01.2020г. е гласувала в заседание на Постоянната комисия по бюджет, финанси и икономическа политика към Общински съвет Р., както и че на 11.02.2020г. и на 02.03.2021г. е гласувала "за" приемане бюджета на Община Р. за 2020г. и 2021г. 

НЕ УСТАНОВЯВА конфликт на интереси по отношение на Елка Неделчева с ЕГН ***, в качеството й на общински съветник в Общински съвет Р. и лице, заемащо висша публична длъжност по чл.6, ал.1, т.32 от ЗПКОНПИ, във връзка с проведено заключително заседание на Постоянната комисия по бюджет, финанси и икономическа политика на 04.02.2020г., съвместно заседание на Постоянната комисия по бюджет, финанси и икономическа политика и Постоянната комисия по култура, културно-историческо наследство и духовни ценности на 22.02.2021г., заключително заседание на Постоянната комисия по бюджет, финанси и икономическа политика на 23.02.2021г. и съвместно заседание на Постоянната комисия по устройство и развитие на територията, транспорт на Общината и Постоянната комисия по социална политика, трудова заетост и здравеопазване на 23.02.2021г., поради липса на упражнени правомощия по служба.

Препис от решението да се изпрати на Окръжна прокуратура – Р., с оглед преценка за реализиране на правомощията по чл.76, ал.2 от ЗПКОНПИ. 
Препис от решението да се изпрати на Денчо Бояджиев – кмет на Община Р. и Елка Неделчева – общински съветник в Общински съвет Р., на основание чл.75, т.1 от ЗПКОНПИ.


КОМИСИЯ:

ЗАМЕСТНИК - ПРЕДСЕДАТЕЛ:…………….….…/АНТОН СЛАВЧЕВ/

ЧЛЕН:……………………………..…………..../АНТОАНЕТА ЦОНКОВА/

ЧЛЕН:…………………...………………………........…./ПЛАМЕН ЙОЦОВ/

ЧЛЕН:………………………………………………..../СИЛВИЯ КЪДРЕВА/

